**Markedshøring af klausul om beskæftigelse af ledige borgere og personer med handicap**

Som led i forberedelserne til det kommende udbud af danskuddannelse for voksne, selvforsørgende udlændinge, ønsker Københavns Kommune (Ordregiver) potentielle tilbudsgiveres perspektiver på Ordregivers udkast til klausul om beskæftigelse af ledige borgere og personer med handicap.

Udkast til Ordregivers klausul er beskrevet nedenfor:

|  |
| --- |
| **2) Beskæftigelse af ledige borgere og personer med handicap****2.1 Beskæftigelse af ledige borgere**Leverandøren skal sikre, at der indenfor Rammeaftalens samlede løbetid sker beskæftigelse af det antal ledige personer, som er angivet i Rammeaftalen. Under nærværende Rammeaftale er der tale om 40 ledige personer, dvs. i gennemsnit fem ledige personer årligtBeskæftigelse skal ske gennem ansættelse af ledige personer i enten virksomhedspraktik, løntilskud eller fleksjob efter lov om en aktiv beskæftigelsesindsats, eller gennem ansættelser af ledige personer, som er omfattet af lign. ordninger for ledige personer i et andet EU-land. Under disse rammer har Leverandøren i relation til efterlevelsen af kravet om frit valg med hensyn til persongruppe, ansættelsestype og ansættelsesperiode, så længe beskæftigelsen sker indenfor Rammeaftalens løbetid og personerne er beskæftiget med opgaver under Rammeaftalen med Københavns Kommune. Københavns Kommune, Beskæftigelses- og Integrationsforvaltningen kan yde vejledning om lovgivning samt formidle oplysninger om målgrupper af ledige og støttede beskæftigelsesforløb som eksempelvis løntilskud, virksomhedspraktik og fleksjob.**2.2 Beskæftigelse af personer med handicap**Leverandøren skal i tillæg til pkt. 2.1 beskæftige personer med handicap på opgaver omfattet af Rammeaftalen. Opfyldelse af kravet beregnes pr. uge pr. medarbejder uanset antallet af ugentlige arbejdstimer. Opfyldelsen af kravet kan fordeles på det antal medarbejdere, som leverandøren ønsker. Fx to medarbejdere i 26 uger hver i stedet for én medarbejder i 52 uger. Tærskelværdien for klausulen om beskæftigelse af personer med handicap i denne Rammeaftale er som følger: * Ved 5 mio. kr.’s omsætning pr. kalenderår i Rammeaftalens periode skal der være tilknyttet en eller flere personer med handicap over en periode på sammenlagt 52 uger
* Ved 15 mio. kr.’s omsætning pr. kalenderår i Rammeaftalens periode skal der være tilknyttet en eller flere personer med handicap over en periode på sammenlagt 104 uger
* Ved 25 mio. kr.’s omsætning pr. kalenderår i Rammeaftalens periode skal der være tilknyttet en eller flere personer med handicap over en periode på sammenlagt 156 uger
* Og således fremdeles pr. 10 mio. kr. omsætning pr. kalenderår i Rammeaftalens periode.

Medarbejdere omfattet af pkt. 2.2 kan ikke samtidig tælle som opfyldelse af pkt. 2.1. "Person(er) med handicap" skal i henhold til klausulen forstås i overensstemmelse med De Forenede Nationers konvention om beskyttelse og fremme af personer med handicaps rettigheder og værdighed, hvorefter personer med handicap omfatter personer med en langvarig fysisk, psykisk, intellektuel eller sensorisk funktionsnedsættelse, som i samspil med forskellige barrierer kan hæmme dem i fuldt og effektivt at deltage i samfundslivet på lige fod med andre." Med "beskæftigelse" forstås i henhold til denne klausul enhver beskæftigelse, herunder ved anvendelse af en national beskæftigelsesordning, eller ved ordinær ansættelse med eller uden anvendelse af de handicapkompenserende ordninger, som er til rådighed. Hvis personen er omfattet af ovenstående målgruppedefinition, kan fx følgende ordninger være grundlag for opfyldelsen af klausulens pkt. 2.2: Personer i fleksjob, ansatte på førtidspension med løntilskud (skånejob), ansatte i beskyttet beskæftigelse, ansatte som er bevilliget personlig assistent, ansatte under isbryderordningen, ansatte der er bevilget tilskud til hjælpemidler, ansatte med mentorstøtte samt personer ansat efter de sociale kapitler i overenskomsterne m.m. Leverandøren kan opfylde sin forpligtelse til at beskæftige person(er) med handicap i henhold til pkt. 1 ved at "overføre" person(er) med handicap, som ved Rammeaftalens indgåelse er beskæftiget hos Leverandøren, til den udbudte Rammeaftalen. **2.3 Bortfald af forpligtelse**Leverandørens forpligtelse til at beskæftige ledige personer og person(er) med handicap i medfør af ovenstående pkt. 2.1 og 2.2 bortfalder, hvis Leverandøren ikke er i stand til at finde person(er), som kan indgå i relevant beskæftigelse på opgaver, der udføres under Rammeaftalen[[1]](#footnote-1). Forpligtelsen bortfalder dog kun, hvis Leverandøren over for København Kommune kan dokumentere, at Leverandøren har udvist alle rimelige bestræbelser på at identificere potentielle kandidater, herunder at der i rimeligt omfang er annonceret efter mulige kandidater, taget kontakt til et jobcenter fx Jobcenter København, eller anden relevant myndighed/instans i et andet EU-land uden at dette har ført til fremkomst af egnede kandidater. **2.4 Dokumentation**Leverandøren skal på Københavns Kommunes anmodning dokumentere klausulens opfyldelse, herunder kan Københavns Kommune forlange supplerende redegørelser og/eller dokumenter, hvis Leverandørens indledende dokumentation vurderes ikke at være fyldestgørende. Dokumentation skal være Københavns Kommune i hænde senest 10 hverdage efter Københavns Kommune har anmodet om fremsendelse af dokumentationen.Leverandøren skal ved afslutning af Rammeaftalen afgive rapport for opfyldelse af klausulerne mht. pkt. 2.1 og 2.2 til Ordregiver.**2.5 Bod ved manglende beskæftigelse af ledige borgere**Såfremt det ved Rammeaftalens udløb kan konstateres, at Leverandøren ikke fuldt ud har beskæftiget det påkrævede antal ledige personer jf. pkt. 2.1, pålægges Leverandøren en bod svarende til 20.000 DKK pr. manglende medarbejder.**2.6 Bod ved manglende beskæftigelse af personer med handicap**Såfremt det ved Rammeaftalens udløb kan konstateres, at Leverandøren ikke fuldt ud har haft beskæftiget det påkrævede antal person(er) med handicap (opgjort i uger), jf. pkt. 2.2, pålægges Leverandøren en bod svarende til 2.000 DKK pr. manglende uge. |

**Spørgsmål til klausul**

Ordregivers klausul om beskæftigelse af ledige borgere og personer med handicap skal indgå i udbud af danskuddannelse for voksne, selvforsørgende udlændinge. I Ordregivers udkast er der givet bud på, hvor mange hhv. ledige borgere og personer med handicap, som Tilbudsgiver skal beskæftige i forbindelse med Rammeaftalen.

På baggrund af ovenstående har Ordregiver følgende spørgsmål:

1. Er klausulen om beskæftigelse af ledige borgere og personer med handicap klart beskrevet?
2. Vil det være muligt at efterleve kravet om beskæftigelse af 40 ledige borgere (dvs. fem ledige borgere årligt) i forbindelse med Rammeaftalen?
	* Hvis nej, har Tilbudsgiver et alternativt og begrundet forslag, som fortsat indebærer, at der beskæftiges ledige borgere i forbindelse med Rammeaftalen?
3. Vil det være muligt at efterleve kravet om beskæftigelse af personer med handicap som beskrevet i pkt. 2.2? I den forbindelse forventer Ordregiver en årlig omsætning pr. Leverandør på ca. 50 mio. kr. årligt.
	* Hvis nej, har Tilbudsgiver et alternativt og begrundet forslag, som fortsat indebærer, at der beskæftiges personer med handicap i forbindelse med Rammeaftalen?

Svar bedes afgive skriftligt og i videst muligt omfang i en form, så det kan offentliggøres på hjemmesiden for udbuddet [Danskuddannelse for selvforsørgende udlændinge | Fagligt indkøb i BIF](https://bif-indkoeb.kk.dk/udbud-og-indkoeb/udbud-paa-vej/danskuddannelse-for-selvforsoergende-udlaendinge). Markér eventuelle værdidata, så disse kan undtages for offentliggørelse på hjemmesiden.

**Svar bedes afgives til e-mail:** **sz5e@kk.dk** **senest torsdag den 7. august 2025.**

Hvis der er spørgsmål til anmodningen, bedes disse sendes til samme e-mailadresse.

1. Særlige betingelser for en Rammeaftales gennemførelse skal være forbundet med Rammeaftalens genstand, jf. udbudslovens § 176. Det vil altid bero på en konkret vurdering, om en konkret opgave ”relaterer sig til” den ydelse, der leveres i henhold til Rammeaftalen (dvs. Rammeaftalens genstand). [↑](#footnote-ref-1)